bluuebunny/crossref_metadata_2025 huggingface dataset:
Εκτίμηση επιδεκτικότητας σε κίνδυνο ασταθειών από γεωλογικούς – γεωμορφολογικούς παράγοντες του έργου παραχώρησης «Αυτοκινητόδρομος Κόρινθος – Πάτρα» με έμφαση στις περιοχές Μαύρων Λιθαριών, Πλατάνου και Παναγοπούλας
Authors: Ευαγγέλου Στυλιανός
Published: September 2021

Στην παρούσα Διδακτορική Διατριβή αφού συγκεντρώθηκαν όλα τα απαραίτητα στοιχεία (γεωλογικοί χάρτες, μετρήσεις monitoring, καταγραφή όλων των τεχνικών που βρίσκονταν πάνω στον άξονα της Νέας Εθνικής Οδού) κτλ.), εφαρμόστηκε η μέθοδος της Αναλυτικής Ιεράρχισης για την παραγωγή χαρτών επιδεκτικότητας σε κατολισθητικούς κινδύνους, λαμβάνοντας υπόψη 9 παράγοντες με σημαντικότερους τους: α) γεωλογία-λιθολογία, β)μορφολογική κλίση, και γ) βροχοπτώσεις. Στην περιοχή του Πλατάνου ενσωματώθηκε στον παράγοντα «παράγοντες ευστάθειας» και το υπόγειο νερό υπό προϋποθέσεις. Στη συνέχεια το μοντέλο αυτό επιβεβαιώθηκε με μετρήσεις monitoring που έγιναν κατά τη διάρκεια της κατασκευής και λειτουργίας του Έργου. Η διέλευση του Αυτοκινητοδρόμου έγινε με διάνοιξη διδύμων σηράγγων στα δύσκολα σημεία των Μαύρων Λιθαριών, Πλατάνου και Παναγοπούλας.Η σύνταξη χαρτών επιδεκτικότητας σε κινδύνους γεωλογικούς - γεωμορφολογικούς κρίνεται απαραίτητη σε μεγάλα τεχνικά έργα πρωτίστως, αλλά και γενικά σε όλα τα γραμμικά έργα ή έργα που υποπτευόμαστε την ύπαρξη γεωλογικού – γεωμορφολογικού κινδύνου. Σήμερα η Νομοθεσία χρήζει βελτίωσης αλλά και συμπλήρωσης των μελετών σε επίπεδο προμελέτης, αναγνωριστικής μελέτης αλλά και τελικής μελέτης με χάρτες επιδεκτικότητας σε κινδύνους -ιδιαίτερα γεωλογικούς- με βαθμονόμηση σε συγκεκριμένες περιοχές εκτέλεσης μεγάλων έργων που παρουσιάζουν ή ενδέχεται να παρουσιάσουν προβλήματα. Η μετάβαση από απλούς χάρτες γεωκινδύνου σε χάρτες τέτοιου είδους, με χρήση της τεχνολογίας (υπολογιστικών προγραμμάτων) και τεκμηρίωση ποιας μεθοδολογίας θα πρέπει να ακολουθηθεί, κρίνεται απαραίτητη. Εκτιμήσεις που να στηρίζονται σε μετρήσεις (monitoring), αποτυπώσεως κλίμακας και ποσοτικών δεδομένων μετά από έρευνα, θα πρέπει να λαμβάνονται σοβαρά υπόψη στην επιλογή της βέλτιστης λύσης – χάραξης. Πρόκειται για ένα εργαλείο που συμβάλει στην σωστή λήψη της απόφασης, μπορεί να γίνει εύκολα κατανοητό από επιστήμονες άλλων ειδικοτήτων που εμπλέκονται στον σχεδιασμό και στην υλοποίηση ενός έργου.Η αποτύπωση, ο εντοπισμός των προβληματικών περιοχών διέλευσης του Έργου με σήραγγες, στα δύσκολα σημεία από γεωλογικής – γεωμορφολογικής άποψης, των Μαύρων Λιθαριών, του Πλατάνου και της Παναγοπούλας, η δημιουργία ενός μοντέλου επιδεκτικότητας βασιζόμενου στην Αναλυτική Ιεράρχιση και η επιβεβαίωσή του με επί τόπου μετρήσεις monitoring, αποτελούν την πρωτοτυπία και τη συμβολή της παρούσας Διδακτορικής Διατριβής στην επιστήμη.
Επιθετικός ρεαλισμός και τουρκική εξωτερική πολιτική
Authors: Τρούλης Μάρκος
Published: September 2021

[…] Η παρούσα διατριβή εστιάζει στη χρήση του θεωρητικού αναλυτικού εργαλείου προς αποκρυστάλλωση συγκεκριμένων ζητημάτων ενταγμένων σε ιστορική και όχι συγκαιρινή περίοδο. Η αβεβαιότητα περί τελικών αποτελεσμάτων και η έλλειψη του συνόλου των δεδομένων δεν επιτρέπει σε μία διεθνολογική μελέτη να εξάγει ασφαλή και τελεσίδικα συμπεράσματα όσον αφορά συγκαιρινά πολιτικά και στρατηγικά τεκταινόμενα. Με άλλα λόγια, η εξαγωγή των απαραίτητων συμπερασμάτων είναι αδύνατη όταν δεν υφίσταται ολοκλήρωση ενός συγκεκριμένου ιστορικού κύκλου, καθώς οιοδήποτε γεγονός δύναται να διαταράξει την εξέλιξη του κύκλου αλλοιώνοντας τα συμπεράσματα και τις δυνατότητες ερμηνείας και ανάλυσης. Προς τούτο, η παρούσα διατριβή παραμένει σε ιστορικό χρόνο δίχως όμως, να φιλοδοξεί να καταγράψει τις ιστορικές εξελίξεις. Αντιθέτως, βασικός αντικειμενικός σκοπός της διατριβής είναι ο έλεγχος συγκεκριμένων θεωρητικών υποθέσεων εργασίας όπως τούτες ανακύπτουν διαμέσου των βασικών παραδοχών του παραδοσιακού παραδείγματος, ήτοι της ύπαρξης διεθνούς αναρχίας και του κρατοκεντρικού χαρακτήρα του διεθνούς συστήματος για τις οποίες πραγματοποιείται αναφορά εντός της παρουσίασης του θεωρητικού κεκτημένου της μελέτης. Τούτο πραγματοποιείται μέσω ένταξής τους στο περιπτωσιολογικό πλαίσιο της Τουρκίας και της παρουσίας της στον Καύκασο και στην Κεντρική Ασία κατά την επαύριον της λήξης του Ψυχρού Πολέμου. Τοιουτοτρόπως, επιχειρείται η σύζευξη της θεωρίας των διεθνών σχέσεων με την προαναφερθείσα περιπτωσιολογική μελέτη διαμέσου εξαγωγής υποθέσεων εργασίας επί τω σκοπώ ελέγχου δεσποζουσών απολήξεων της θεωρητικής διαλεκτικής. Ενόσω, συνεπώς, υπάρχουσες θεωρίες ελέγχονται επί εμπειρικών δεδομένων μέσω διατύπωσης υποθέσεων εργασίας, η παρούσα μελέτη κατατάσσεται στις διατριβές ελέγχου θεωρίας μέσω παρατήρησης με τη χρήση περιπτωσιολογικής έρευνας. Περαιτέρω, το φάσμα των αντικειμενικών σκοπών δύναται να διασαφηνισθεί μέσω της αποκρυστάλλωσης μίας σειράς παραμέτρων. […]
Η ανάπτυξη των δημοσίων υπαλλήλων υπό το πρίσμα του υφιστάμενου νομικού πλαισίου
Authors: Φατούρος Κωνσταντίνος
Published: September 2021

Η ανάπτυξη του ανθρώπινου δυναμικού συνιστά ένα σπουδαίο παράγοντα για την αύξηση της αποτελεσματικότητας και της αποδοτικότητας των δημοσίων οργανώσεων, καθώς και ένα εργαλείο επίτευξης της επιχειρούμενης διοικητικής μεταρρύθμισης.Η παρούσα διατριβή σκοπεί στην ανάλυση των μεθόδων ανάπτυξης του ανθρώπινου παράγοντα, αντλώντας από τα πεδία μελέτης της Διοίκησης Ανθρώπινου Δυναμικού, της οργανωσιακής Συμπεριφοράς και του Μάνατζμεντ.Αναφέρεται σε μία μακροχρόνια επισταμένη προσπάθεια αναβάθμισης των ικανοτήτων των στελεχών και αναδιοργάνωσης του τρόπου διοίκησης και των δομών των οργανώσεων, με στόχο την αύξηση της αποτελεσματικότητας και της αποδοτικότητας της Δημοσίας Διοίκησης.Δια της διαδικασίας της ανάπτυξης επιχειρείται η δημιουργία ≪στελεχών≫, που θα δύνανται να αναλάβουν πρωτοβουλίες, να επιλύουν κρίσιμα θέματα, να ηγηθούν και να καλλιεργήσουν μια κουλτούρα συνεχούς μάθησης και αλλαγής.Η ακολουθούμενη μέθοδος για την εκπόνηση της παρούσης διατριβής συνίσταται στην εκτενή μελέτη της ελληνικής και ξενόγλωσσης Βιβλιογραφίας, καθώς και της σχετικής νομοθεσίας και των διοικητικών εγκυκλίων, αλλά και σχετικών άρθρων και ερευνών από διακεκριμένους δικτυακούς τόπους.Στο πρώτο μέρος της διατριβής, παρουσιάζεται και αναλύεται το θεωρητικό – εννοιολογικό πλαίσιο και οι μέθοδοι ανάπτυξης του ανθρωπίνου δυναμικού.Στο δεύτερο μέρος παρουσιάζονται οι δράσεις του Υπουργείου Διοικητικής Ανασυγκρότησης, το οποίο αποτελεί τον αρμόδιο φορέα άσκησης της πολιτικής για την ανάπτυξη του ανθρωπίνου δυναμικού της ελληνικής δημοσίας διοίκησης.Στο τρίτο μέρος, εν όψει και του πλαισίου αναδιοργάνωσης της Δημοσίας Διοίκησης, παρουσιάζεται, ως μελέτη περίπτωσης, η αξιολόγηση δομών, υπηρεσιών και προσωπικού ενός Οργανισμού Τοπικής Αυτοδιοίκησης και φορέως της Δημοσίας Διοίκησης και συγκεκριμένα, του Δήμου Αθηναίων.Η διατριβή περατώνεται με τις συμπερασματικές παρατηρήσεις - επισημάνσεις και προτάσεις επί της πολιτικής ανάπτυξης του ανθρωπίνου δυναμικού.
Ex vivo μελέτη των κυτταρικών αποκρίσεων του ανθρώπινου πολφού σε συγκολλητικούς παράγοντες κατά τα πρώιμα στάδια της διεργασίας επούλωσης
Authors: Ποιμένοβα Άννα
Published: September 2021

Σκοπός: Ο σκοπός της παρούσας ex vivo μελέτης ήταν η εξέταση των πρώιμων κυτταρικών αποκρίσεων του πολφού στην άμεση κάλυψή του με τρία συγκολλητικά συστήματα συνθέτων ρητινών (Prime&Bond NT, Clearfil SE Bond και Clearfil S3 Bond) και το Dycal. Οι παράμετροι που εξετάστηκαν περιλάμβαναν την ζωτικότητα και την ιστική ακεραιότητα του πολφού, την απόπτωση των κυττάρων του καθώς και την έκφραση της Βιμεντίνης, του ERdj5 και του TGFβ2. Υλικά και Μέθοδος:Τα συγκολλητικά συστήματα, το Dycal και το ρυθμιστικό διάλυμα (DPBS) εφαρμόστηκαν άμεσα σε τομές πολφού ανθρώπινων δοντιών διατηρημένων σε θρεπτικό μέσο κυτταροκαλλιέργειας για 4 μέρες. Η εκτίμηση της ζωτικότητας του ιστού κατά τη διάρκεια της παραμονής του σε καλλιέργεια έγινε με την εφαρμογή της χρώσης ΜΤΤ. Μετά το πέρας των τεσσάρων ημερών, η ακεραιότητα του ιστού εκτιμήθηκε με τη χρώση αιματοξυλίνης-ηωσίνης, την ανοσοϊστοχημική χρώση και την ανοσοστύπωση κατά Western για τη Βιμεντίνη, καθώς και με τη μέθοδο TUNEL για τον εντοπισμό των αποπτωτικών κυττάρων. Η εκτίμηση του στρες του Ενδοπλασματικού Δικτύου και της ιστικής ανάπλασης πραγματοποιήθηκε με την ανοσοϊστοχημική χρώση και την ανοσοστύπωση κατά Western για την πρωτεΐνη-δείκτη στρες του ενδοπλασματικού δικτύου ERdj5 και τον αυξητικό παράγοντα TGFβ2, αντίστοιχα. Αποτελέσματα:Τα αποτελέσματα της μελέτης έδειξαν ότι οι πρώιμες αποκρίσεις του πολφού στην άμεση κάλυψή του με τους εξεταζόμενους συγκολλητικούς παράγοντες και το Dycal διαφέρουν σημαντικά. Σημαντική μείωση της ζωτικότητας των κυττάρων και διατάραξη της ακεραιότητας του ιστού παρατηρήθηκε στις ομάδες όπου εφαρμόστηκαν τα συγκολλητικά συστήματα. Λιγότερο σημαντική επίδραση είχε η εφαρμογή του Dycal. Εκτεταμένη απόπτωση προκάλεσαν το Clearfil SE και το Prime&Bond. Το Dycal προκάλεσε περιορισμένη απόπτωση στην περιοχή της εφαρμογής του. Όλα τα συγκολλητικά συστήματα μείωσαν τα επίπεδα της Βιμεντίνης και του TGFβ2 στην περιοχή της εφαρμογής. Τα συνολικά επίπεδα της Βιμεντίνης στον πολφό μειώθηκαν επίσης. Μειωμένα επίπεδα της ERdj5 παρατηρήθηκαν στην περιοχή εφαρμογής του Prime&Bond ενώ αυξημένα επίπεδα της ERdj5 παρατηρήθηκαν στις παρακείμενες περιοχές προς την περιοχή της εφαρμογής του Prime&Bond και του Dycal. Συμπεράσματα:Τα παραπάνω αποτελέσματα υποδεικνύουν την ανάγκη περαιτέρω διευκρίνησης των τυχόν αρνητικών επιπτώσεων των συγκολλητικών συστημάτων στον οδοντικό πολφό, με τη διενέργεια συγκριτικών μελετών των κυτταρικών αποκρίσεων του πολφού στα χρησιμοποιούμενα συστήματα. Εx vivo μοντέλα μελέτης, όπως αυτό που χρησιμοποιήθηκε στην παρούσα διατριβή, θα μπορούσαν να εξυπηρετήσουν αυτόν το στόχο.
Αυτονομία και παρακίνηση στο χώρο της εργασίας
Authors: Παπαχριστόπουλος Κωνσταντίνος
Published: September 2021

Στην Ελλάδα η έρευνα για το πώς συνδέεται η αυτονομία και η παρακίνηση με τα εργασιακά αποτελέσματα, όπως η ευημερία, η καινοτομία και η απόδοση είναι σχετικά περιορισμένη. Η παρούσα διατριβή έχει σκοπό να συνεισφέρει στην ερευνητική αυτή ατζέντα αφού τόσο τα επίπεδα της εργασιακής ικανοποίησης όσο και της καινοτομίας στην Ελλάδα είναι χαμηλότερα σε γενικές γραμμές σε σύγκριση με το μέσο ευρωπαϊκό όρο. Συγκεκριμένα, σκοπός της παρούσας διατριβής είναι να μελετήσει πως οι διαστάσεις της αυτονομίας στο εργασιακό πλαίσιο και η αυτονομία ως χαρακτηριστικό της προσωπικότητας συνδέονται με την ευημερία, την απόδοση και την καινοτομική συμπεριφορά των εργαζομένων. Η διατριβή αποτελείται από την κύρια έρευνα και δύο (2) συμπληρωματικές έρευνες. Στις τρεις (3) αυτές έρευνες συμμετείχαν συνολικά 1041 εργαζόμενοι (Ν=1041) από πέντε (5) διαφορετικούς εργασιακούς χώρους (δημόσιοι υπάλληλοι, ιδιωτικοί υπάλληλοι, ελεύθεροι επαγγελματίες, καλλιτέχνες και εκπαιδευτικοί). Μερικά από τα κυριότερα ευρήματα της διατριβής είναι τα παρακάτω: Το επίπεδο της αυτόνομης και της ελεγχόμενης παρακίνησης διαφοροποιείται με βάση το χώρο εργασίας. Οι εργαζόμενοι οι οποίοι παρακινούνται αυτόνομα, σε σύγκριση με όσους παρακινούνται ελεγχόμενα είναι περισσότερο ευχαριστημένοι, καινοτόμοι και αποδοτικοί ανεξάρτητα από το χώρο εργασίας. Η αυτόνομη παρακίνηση εξηγεί πως οργανωσιακές και ατομικές διαστάσεις της αυτονομίας σχετίζονται με την ευημερία και την καινοτομική συμπεριφορά. Η αυτονομία εργασίας, η αυτονομία διαχείρισης σταδιοδρομίας και η δικαιοσύνη στον εργασιακό χώρο συσχετίζονται με την αυτόνομη παρακίνηση σε όλους τους υπό μελέτη χώρους εργασίας. Η υψηλή αυτονομία εργασίας επιβαρύνει την εργασιακή ευημερία στους μισθωτούς στην περίπτωση που ο εργαζόμενος παρακινείται αυτόνομα σε χαμηλό επίπεδο. Οι εργαζόμενοι με αυτόνομο προσανατολισμό αιτιότητας παρακινούνται περισσότερο αυτόνομα και επιδεικνύουν πιο συχνά καινοτομική συμπεριφορά. Η δικαιοσύνη στο χώρο της εργασίας συσχετίζεται με την εργασιακή απόδοση και η αυτόνομη παρακίνηση ερμηνεύει και διαφοροποιεί τη σχέση μεταξύ τους. Η διατριβή ολοκληρώνεται με τη γενική συζήτηση, τις προτεινόμενες πρακτικές εφαρμογές για τους οργανισμούς, τους περιορισμούς και τις προτάσεις για μελλοντική έρευνα.
Ευρωπαϊκές κινηματογραφικές συμπαραγωγές
Authors: Γουργουλιάνη Σοφία
Published: September 2021

Το νομικό πλαίσιο της ευρωπαϊκής κινηματογραφικής συμπαραγωγής και η επαλήθευση της εφαρμογής της θεωρίας του Coase κατά την αδειοδότηση κινηματογραφικών γυρισμάτων.
Ρύθμιση πολλαπλασιασμού στελεχιαίων αιμοποιητικών κυττάρων (ΣΑΚ)
Authors: Γρηγοριάδης Νικόλαος
Published: September 2021

Τα ΣΑΚ του ΟΠΑ αποτελούν κύρια θεραπευτική επιλογή για τους παιδιατρικούς ασθενείς με αιματολογικές διαταραχές που υποβάλλονται σε υψηλές δόσεις χημειοθεραπείας. Ως αιμοποιητικά μοσχεύματα επέχουν σημαντικά πλεονεκτήματα όπως 1) σημαντικά ταχύτερη διαθεσιμότητα των αποθηκευμένων κρυοσυντηρημένων μονάδων ΟΠΑ, κατά μέσο όρο, 25-36 ημέρες νωρίτερα συγκριτικά με τα μοσχεύματα μυελού των οστών 2) την επέκταση του αριθμού των μερικώς συμβατών σε 1 ή 2 HLA-A, -B, και -DR αντιγόνα δωρητών σε σχέση με την επιβίωση, 3) τη χαμηλότερη επίπτωση των αντιδράσεων της νόσου του μοσχεύματος έναντι ξενιστή (GVHD), 4) μειωμένο κίνδυνο μετάδοσης των συνήθων μολύνσεων, όπως ο κυτταρομεγαλοϊός και ο ιός Epstein-Barr, 5) μειωμένη επαφή με το δότη των ΣΑΚ-ΟΠΑ λόγω των ευπρόσιτων διεθνών μητρώων και 6) η ευκολότερη αντιπροσώπευση των μειονοτήτων διά μέσου της διευρυμένης πισίνας των σπάνιων HLA απλοτύπων. Ωστόσο, το κρίσιμο μειονέκτημα των μονάδων ομφαλοπλακουντιακού αίματος είναι ο περιορισμένος αριθμός των ΣΑΚ, καθώς και ο χρόνος συλλογής που μπορεί να συμβεί μόνο μία φορά κατά τον τοκετό. Επιπλέον, σε σύγκριση με τα μοσχεύματα του μυελού των οστών και του περιφερικού αίματος εμφανίζεται καθυστέρηση στην αιμοποιητική ανασύσταση των ασθενών, με υψηλότερο κίνδυνο αποτυχίας της μεταμόσχευσης και επιπτώσεις στους δείκτες θνησιμότητας των μεταμοσχευμένων. Στην παρούσα διδακτορική διατριβή, αναπτύξαμε μία σύντομη μέθοδο για την με φιλγραστίμη κατάλληλη φαρμακολογική προετοιμασία εξωσωματικού πολλαπλασιασμού των αποψυγμένων ΣΑΚ του ΟΠΑ. Με την χρήση των εξωσωματικώς πολλαπλασιασμένων ΣΑΚ του ΟΠΑ αναμένεται να ενισχυθεί η ολική επιβίωση των ασθενών ελεύθερης νόσου, να μειωθούν οι δείκτες νοσηρότητας και θνησιμότητας των μεταμοσχευμένων και να αυξηθεί σημαντικά η λειτουργική ανάκτηση των μοσχευμάτων του ΟΠΑ στους ασθενείς με αιματολογικές κακοήθειες.
Το μάρκετινγκ στη λιμενική βιομηχανία των εμπορευματοκιβωτίων
Authors: Κούνουπας Ευάγγελος
Published: September 2021

Η παρούσα διατριβή διερευνά το περιεχόμενο της φιλοσοφίας του μάρκετινγκ στη λιμενική βιομηχανία και τις επιπτώσεις της εφαρμογής (ή της μη εφαρμογής της) στην επίδοση των λιμενικών επιχειρήσεων διαχείρισης εμπορευματοκιβωτίων. Εξετάζει τους λόγους για τους οποίους είναι αναγκαία η εφαρμογή στρατηγικών μάρκετινγκ, τις εφαρμοζόμενες πρακτικές, διερευνά τις προϋποθέσεις κάτω από τις οποίες οι στρατηγικές αυτές σχεδιάζονται και εφαρμόζονται και τελικά μελετά τις επιπτώσεις τους στην επίδοση των λιμενικών επιχειρήσεων. Το θεωρητικό μέρος της διατριβής παρουσιάζει κριτικά τις σημαντικότερες θεωρίες σε σχέση με το ρόλο του μάρκετινγκ, τον προσανατολισμό στην αγορά, την επιχειρηματική επίδοση καθώς και τις ιδιαιτερότητες, τα χαρακτηριστικά και τους εμπλεκόμενους παίκτες στη λιμενική βιομηχανία. Το προτεινόμενο υπόδειγμα εξετάζεται στη συνέχεια μέσω της έρευνας πεδίου, η οποία πραγματοποιήθηκε με τη συλλογή πρωτογενών δεδομένων μέσω ερευνητικού ερωτηματολογίου προς διευθυντικά στελέχη τερματικών σταθμών διαχείρισης εμπορευματοκιβωτίων και Λιμενικών Αρχών σε παγκόσμιο επίπεδο. Στην έρευνα καταγράφονται και αναλύονται ο βαθμός προσανατολισμού των λιμενικών επιχειρήσεων στην αγορά και οι παράγοντες που τον επηρεάζουν, οι βασικές πολιτικές μάρκετινγκ που εφαρμόζουν οι συμμετέχοντες και ο μεσολαβητικός ρόλο των πολιτικών αυτών στην συνολική επίδοση των λιμενικών επιχειρήσεων. Τα συμπεράσματα καταδεικνύουν τη θετική και αιτιώδη σχέση μεταξύ προσανατολισμού στην αγορά και επίδοσης της λιμενικής επιχείρησης, ανεξάρτητα από τις συνθήκες του περιβάλλοντος της αγοράς. Επιπλέον, καταδεικνύεται ότι το σύνολο των πολιτικών του μίγματος μάρκετινγκ της λιμενικής επιχείρησης και ιδιαίτερα οι πολιτικές λιμενικού προϊόντος μεσολαβούν θετικά, ενισχύοντας τη σχέση του προσανατολισμού στην αγορά με την επίδοσης της λιμενικής επιχείρησης. Επομένως, προσανατολιζόμενο προς τις ανάγκες της αγοράς – στόχου και εφαρμόζοντας τις κατάλληλες τακτικές (μίγμα μάρκετινγκ) που στοχεύουν στην κάλυψη των αναγκών αυτών, το λιμάνι / τερματικό έχει τη δυνατότητα να αυξήσει την επιλεξιμότητα του από τις μεταφορικές αλυσίδες, να αποτελέσει ενδεχόμενο ελκυστικό επενδυτικό στόχο, είτε τελικά να μεγιστοποιήσει το θετικό του αντίκτυπο στην περιφέρεια στην οποία δραστηριοποιείται.
Ελεγχόμενη διάδοση ακτινοβολίας σε νανοδομές
Authors: Μπλέκος Κωνσταντίνος
Published: September 2021

Σε αυτήν την εργασία χρησιμοποιήσαμε μεθόδους Κβαντικού Οπτικού ελέγχου (Quantum Optical control), για να χειριστούμε τις κβαντικές καταστάσεις νανοδομών με τρόπο χρήσιμο για έρευνα Κβαντικής Πληροφορίας. Χρησιμοποιούμε Ημιαγώγιμες Κβαντικές Τελείες (SQD) ως τη βασική μας νανοδομή. Τις εμβαπτίζουμε σε περιβάλλον άλλων νανοδομών τέτοιο που να ενισχύει τον έλεγχο των καταστάσεων. Ο κύριος στόχος του ελέγχου στην παρούσα εργασία είναι η δημιουργία σύμπλεκτων καταστάσεων (entangled states). Συγκεκριμένα, δείχνουμε ότι μπορεί να επιτευχθεί σύμπλεξη καταστάσεων σημαντικού βαθμού σε δύο ρεαλιστικά μοντέλα που μελετήσαμε: μια κβαντική τελεία σε οπτική μικρο-κοιλότητα και δύο κβαντικές τελείες συζευγμένες με μεταλλικό νανοσωματίδιο. Δευτερεύοντος, δείχνουμε ότι με τα μοντέλα αυτά, μπορούν να υλοποιηθούν καθολικές κβαντικές πύλες (universal quantum gates).
Μελέτη του ρόλου επιγενετικών μηχανισμών και των μηχανισμών μεταγωγής σήματος στη ρύθμιση της γονιδιακής έκφρασης
Authors: Ντάκου-Ζαμπλάρα Κατερίνα-Ζωή
Published: September 2021

Η μελέτη μας αρχικά επικεντρώθηκε στον τρόπο με τον οποίο τα φυσιολογικά κύτταρα αποκρίνονται στις βλάβες που προκαλεί η υπεριώδης ακτινοβολία στο γονιδίωμα και οι οποίες διακόπτουν την πορεία της μεταγραφής. Βρέθηκε ότι αμέσως μετά την επαγωγή βλαβών ξεκινά η ταυτόχρονη απελευθέρωση RNA πολυμερασών II επιμήκυνσης από τις θέσεις παύσης της μεταγραφής πλησίον των υποκινητών (Promoter proximal pausing sites) προς το 3’ άκρο όλων των ενεργά μεταγραφόμενων γονιδίων. Με τον τρόπο αυτόν οι RNA πολυμεράσες, οι οποίες κινούνται κατά μήκος των ενεργών γονιδίων, μεταγράφοντάς τα, μεγιστοποιούν τις πιθανότητες να συναντήσουν κάποια βλάβη και να ενεργοποιήσουν άμεσα το υπεύθυνο μονοπάτι επιδιόρθωσης, συντελώντας με τον τρόπο αυτόν στην επιτάχυνση της απομάκρυνσής τους. Μια σημαντική συνέπεια του μεταγραφικού αυτού μηχανισμού άμυνας είναι η ομοιογενής μείωση των μεταλλάξεων σε όλα σχεδόν τα εκφραζόμενα γονίδια, όπως βρέθηκε μετά από αλληλούχιση γονιδιωμάτων που είχαν εκτεθεί σε τοξικούς παράγοντες, όπως το μελάνωμα και το αδενοκαρκίνωμα του πνεύμονα. Τα αποτελέσματα της ενότητας αυτής έχουν δημοσιευθεί πρόσφατα (Lavigne et al., Nature Communications 2017). Στη συνέχεια μελετήθηκε η απόκριση των κυττάρων που φέρουν μεταλλαγή στο ERCC6 γονίδιο (κωδικοποιεί για την CSB πρωτεΐνη), ώστε να αποσαφηνιστεί ο ρόλος της πρωτεΐνης στη ρύθμιση της μεταγραφής πριν και μετά από την επίδραση γενοτοξικών παραγόντων. Χρησιμοποιώντας μεθόδους αλληλούχισης νεοσυντιθέμενων τμημάτων RNA βρήκαμε, σε αντίθεση με ότι πιστεύονταν, ότι και στα CS-B κύτταρα ξεκινά ένα νέο κύμα μεταγραφής στα αρχικά στάδια έπειτα από επίδραση υπεριώδους ακτινοβολίας, το οποίο όμως είναι πολύ πιο αργό από αυτό που παρατηρείται στα φυσιολογικά κύτταρα. Η μειωμένη ταχύτητα μεταγραφής, απουσία λειτουργικής CSB πρωτεΐνης, οφείλεται πιθανά στην εκτεταμένη παρακώλυση των RNA πολυμερασών στα σημεία DNA βλαβών λόγω της ελαττωματικής επιδιόρθωσης τους σε αυτά τα κύτταρα. Ενώ η έναρξη της μεταγραφής φαίνεται ότι δεν επηρεάζεται, οι RNA πολυμεράσες επιμήκυνσης παραμένουν μόνιμα παγιδευμένες στα αρχικά τμήματα των γονιδίων και δεν επιτρέπουν την επανάκαμψη της επιμήκυνσης της μεταγραφής, με αποτέλεσμα την απώλεια ζωτικών μεταγράφων και την ενεργοποίηση μηχανισμών απόπτωσης των CS-B κυττάρων. Τα αποτελέσματα της 2ης ενότητας έχουν συμπεριληφθεί σε μια δημοσίευση η οποία είναι στο στάδιο υποβολής σε διεθνές επιστημονικό περιοδικό (Ntakou-Zamplara et al.).
Μελέτη οπτοηλεκτρονικών ιδιοτήτων λεπτών υμενίων πολυκρυσταλλικού πεντακενίου
Authors: Γκοργκόλης Σπυρίδων
Published: September 2021

Μετρήσεις απόκρισης φωτορεύματος, οπτικής απορρόφησης και περίθλασης ακτίνων-Χ σε λεπτά υμένια πολυκρυσταλλικού πεντακενίου εναποτεθειμένα πάνω σε γυάλινο υπόστρωμα χρησιμοποιούνται με σκοπό να αποσαφηνίσουμε τον μηχανισμό παραγωγής ευκίνητων φωτοφορέων. Για υμένια με πάχος 50nmή και λιγότερο, τα φάσματα απόκρισης φωτορεύματος δείχνουν να ακολουθούν τα αντίστοιχα φάσματα οπτικής απορρόφησης,παρουσιάζοντας αυτό που ονομάζουμε συμβατική απόκριση. Αυξάνοντας το πάχος των υμενίων παρατηρείται μια αλλαγή στην συμπεριφορά των φασμάτων στην αποκαλούμενη αντιβατική απόκριση. Αυτού του είδους η απόκριση χαρακτηρίζεται από μέγιστα και ελάχιστα στα φάσματα απόκρισης του φωτορεύματος για τιμές ενέργειας φωτονίων στις οποίες τα φάσματα οπτικής απορρόφησης παρουσιάζουν ελάχιστα και μέγιστα, αντίστοιχα.Λαμβάνοντας υπόψη και τα φάσματα περίθλασης ακτίνων-Χ, τα πειραματικά φάσματα απόκρισης φωτορεύματος μπορούν να αναπαραχθούν μέσω προτύπων προσομοίωσης, υποθέτοντας αποτελεσματική διάσπαση εξιτονίων σε ένα στενό στρώμα πάχους της τάξης των20nm , το οποίο βρίσκεται κοντά στην διεπιφάνεια πεντακενίου-υποστρώματος. Αποδείχθηκε πως τα φάσματα των προτύπων προσομοίωσης εξαρτώνται ισχυρά από το πάχος των υμενίων, τον απόλυτο συντελεστή απορρόφησης καθώς και από το μήκος διάχυσης των εξιτονίων. Συγκρίνοντας τα πειραματικά φάσματα με τα φάσματατων προτύπων προσομοίωσης, βγάλαμε το συμπέρασμα ότι τα εξιτόνια, τα οποία παράγονται από οπτική διέγερση στην φασματική περιοχή 1.7 2.2 eV , διαχέονται με μήκος διάχυσης της τάξης των 10 80 nm από την διεπιφάνεια πεντακενίου-υποστρώματος. Εκεί διασπώνται αποτελεσματικά σε ευκίνητους φωτοφορείς. Η τεχνική του διαμορφωμένου φωτορεύματος εφαρμόζεται με σκοπό να μελετήσουμε τις καταστάσεις παγίδευσης των φωτοφορέων σε υμένια πεντακενίου. Τα χαρακτηριστικά των πειραματικών φασμάτων του διαμορφωμένου φωτορεύματος βρέθηκαν να συμφωνούν με αυτά που προβλέπει η θεωρία της παγίδευσης-απελευθέρωσης οπών από καταστάσεις όπου η καταληψιμότητα μπορεί να ρυθμιστεί από έναν σταθερό φωτισμό. Στα πειραματικά αυτά φάσματα εντοπίσθηκε μία διαχωριστική ενεργειακή στάθμη.Η στάθμη αυτή διαχωρίζει τις κενές από τις μερικώς κατειλημμένες παγίδες και μπορεί να χρησιμοποιηθεί για την απεικόνιση της μετατόπισης της ψευδοστάθμης Fermi, που προκαλείται λόγω της αύξησης της έντασης του σταθερού φωτισμού.Μέσω της φασματοσκοπίας του διαμορφωμένου φωτορεύματος αποκαλύφθηκε η παρουσία μιας εκθετικής κατανομής παγίδων και μιας βαθιάς μετασταθούς Γκαουσιανής κατανομής παγίδων, οι οποίες προκύπτουν από δομικές διαταραχές και από την απορρόφηση περιβαλλοντικών ακαθαρσιών(υγρασία κ.α.), αντίστοιχα. Για τις καταστάσεις προέκυψε μία κοινή συχνότητα απόπειρας θερμικού άλματος διαφυγής, της τάξης του 10 1 10 s . Οι προκύπτουσες κατανομές παγίδων συμφωνούν με αυτές που έχουν βρεθεί προγενέστερα μέσω άλλων τεχνικών, γεγονός που υποδηλώνει ότι η τεχνική της φασματοσκοπίας του διαμορφωμένου φωτορεύματος μπορεί να εφαρμοστεί σαν ένα χρήσιμο εργαλείο χαρακτηρισμού υμενίων πεντακενίου.
Το μνημειακό απόθεμα στην Αλβανία σήμερα
Authors: Σαρηγιαννίδης Ιωάννης
Published: September 2021

Η παρούσα μελέτη σκοπεύει να συμβάλει α) στην κάλυψη του κενού στην συστηματική έρευνα που υπάρχει για την περιοχή Αργυροκάστρου, σε θέματα τέχνης και αρχιτεκτονικής, σε εκκλησιαστικά μνημεία, β) στην ανάδειξη του έργου της Εκκλησίας της Αλβανίας στη συντήρηση και διάσωση του πνευματικού πλούτου της, που αποτελεί αναπόσπαστο κομμάτι της παγκόσμιας κληρονομιάς του Χριστιανισμού, γ) στην ανάδειξη της μεταβυζαντινής αρχιτεκτονικής και τέχνης στην Αλβανία σήμερα, και δ) στη μελέτη και προβολή της καταρρέουσας Ιεράς Μονής Ζωναρίων που είναι άγνωστο αν προλάβει η αναστηλωτική μέριμνα της Εκκλησίας να τη σώσει, συμβάλλοντας με αυτό τον τρόπο στην επιστημονική της τουλάχιστον διάσωση.H εργασία περιλαμβάνει δύο μέρη. Για την καλύτερη κατανόηση της εκκλησιαστικής κατάστασης στην Αλβανία, η εργασία ξεκινά με μια μικρή ιστορική αναδρομή και ανασκόπηση στην ευρύτερη περιοχή της ενιαίας Ηπείρου, από τα πρώτα χριστιανικά χρόνια ως και σήμερα. Στην επόμενη ενότητα δίνεται έμφαση στην ανάπτυξη και άνθηση του μοναχισμού κατά την μεταβυζαντινή περίοδο, και τους παράγοντες που συνέβαλαν στην πρόοδο αυτή. Στη συνέχεια αναπτύσσονται τα γενικά στοιχεία της μεταβυζαντινής αρχιτεκτονικής και ζωγραφικής τέχνης που σφράγισαν την τέχνη στην περιοχή μετά την πτώση της Κωνσταντινούπολης.Στο δεύτερο μέρος της η έρευνα επικεντρώνεται αρχικά στο ιστορικογεωγραφικό πλαίσιο της υπό εξέταση περιοχής και στην μελέτη τεσσάρων καθολικών μοναστηριών και δύο ναών, της σημερινής Μητρόπολης Αργυροκάστρου. Αναλυτικότερα, μελετώνται οι μονές: του Προφήτη Ηλία στο Γεωργουτσάτι, της Κοίμησης της Θεοτόκου στην Κακομιά, της Αγίας Τριάδας στην Πέπελη, της Γεννήσεως της Θεοτόκου στα Ζωνάρια και οι ναοί της Κοίμησης της Θεοτόκου στο Ζερβάτι και στη Βραχογκοραντζή. Ειδικότερα, παρουσιάζεται η αρχιτεκτονική σύνθεση και διακόσμηση των μνημείων, ανά αιώνα, στην Οθωμανική εποχή, μέχρι και τον 19ο αιώνα, όπου πλέον η μεταβυζαντινή τέχνη απογομωνομένη από τη δυναμική της προσπαθεί να εκφραστεί μέσα από νέους όρους.Στην τελευταία ενότητα αναφέρονται τα συμπερασματικά στοιχεία της έρευνας, με σκοπό τον πλουτισμό και την προσέγγιση της ηπειρωτικής τέχνης, όπως αυτή σκιαγραφήθηκε συναρτήσει των ιδιαίτερων συνθηκών που επικρατούσαν την περίοδο που μελετούμε. Από τη μελέτη της αρχιτεκτονικής δραστηριότητας κατά την περίοδο της Οθωμανικής κυριαρχίας συνάγουμε το συμπέρασμα της αξιόλογης και σημαντικής συμβολής των Ηπειρωτών μαστόρων στη συνέχιση της επιβίωσης των προγενέστερων ρυθμών με διάφορες παραλλαγές, είτε απλούστερες είτε συνθετότερες, αναδεικνύοντας μεγάλο αριθμό μνημείων στην υπό εξέταση περιοχή. Αντίστοιχα, η εξέταση και η αποτίμηση του ζωγραφικού διακόσμου των εκκλησιαστικών μνημείων, καταυγάζει από τη μια μεριά τον πλουτισμό του εικονογραφικού προγράμματος που ακολούθησαν οι ζωγράφοι, και από την άλλη πλευρά την ανάλογη τεχνική κατάρτιση, τη χρήση των ανθιβόλων της εποχής τους αλλά και τις επιρροές και επιδράσεις από τη ζωγραφική παλέτα της δύσης, λόγω της γειτνίασης της Ηπείρου με την Ιταλία.
Διερεύνηση υποφαινομενικών σχέσεων για χρονοσειρές στάσιμες, με γραμμική τάση και με σημεία αλλαγής κατάστασης
Authors: Αγκυρόπουλος Χαράλαμπος
Published: September 2021

Στην παρούσα διδακτορική διατριβή μελετάται διεξοδικά η συμπεριφορά των υποφαινομενικών σχέσεων είτε με τη μορφή συσχετίσεων είτε με τη μορφή παλινδρομήσεων για διάφορες μορφές στάσιμων ή μή στάσιμων χρονοσειρών που μπορεί να περιλαμβάνουν και γραμμική τάση καθώς και σημεία αλλαγής κατάστασης. Επιπρόσθετα, διερευνάται περαιτέρω η συμπεριφορά του φαινομένου ως προς τις πιθανές ενδείξεις που μπορεί να προκύψουν κατά την εκτίμηση υποδειγμάτων με ανεξάρτητες χρονοσειρές και προτείνονται τρόποι αντιμετώπισης του, όπου αυτό είναι εφικτό.
Μελέτη υψίσυχνων ελαστικών κυμάτων σε διαστρωματωμένα υλικά μετάλλου/πυριτίου με τη χρήση υπερβραχέων παλμών laser
Authors: Τζιανάκη Ειρήνη
Published: September 2021

Ο σκοπός της παρούσας διδακτορικής διατριβής είναι η παραγωγή και η ανίχνευση υψίσυχνων ελαστικών κυμάτων σε διαστρωματωμένα υλικά μετάλλου/πυριτίου με τη χρήση femtosecond παλμών laser. Συγκεκριμένα, στην παρούσα μελέτη με femtosecond παλμούς laser κεντρικού μήκους κύματος λ=795nm, πραγματοποιείται μία λεπτομερής μελέτη των χαρακτηριστικών που δύναται να έχουν τα μεταλλικά υμένια ώστε να παραχθούν υψίσυχνα και ΄΄γιγαντιαία΄΄ ελαστικά κύματα τα οποία στη συνέχεια να διαδοθούν μέσα στο υπόστρωμα πυριτίου (Si). Για το σκοπό αυτό, αναπτύχθηκε πειραματική διάταξη άντλησης – ελέγχου αλλαγής ανακλαστικότητας με την οποία μελετήθηκαν δείγματα Ti/Si και Ag/Si, με διαφορετικά πάχη μεταλλικών υμενίων, καθώς και ένα θεωρητικό θερμομηχανικό μοντέλο - βασισμένο στο Διευρυμένο Μοντέλο Δύο Θερμοκρασιών - για την υποστήριξη των πειραματικών αποτελεσμάτων. Τα πειραματικά και θεωρητικά αποτελέσματα της διατριβής, συγκλίνουν στο γεγονός δημιουργίας ισχυρών και ταχέων ελαστικών κυμάτων, όταν χρησιμοποιείται Ti σαν οπτοακουστικός μετατροπέας.Επίσης, πραγματοποιείται οπτικός έλεγχος των παραγόμενων ελαστικών κυμάτων διαμέσου της χρονικής αναδιάταξης του φασματικού περιεχομένου (chirp) των femtosecond παλμών laser. Τα αποτελέσματα δείχνουν ισχυρότερα ελαστικά κύματα στην περίπτωση χρήσης παλμών laser αρνητικού chirp συγκριτικά με την περίπτωση χρήσης παλμών θετικού chirp. Επιπλέον, το θεωρητικό μοντέλο διευρύνεται ώστε να συμπεριλάβει και το chirp των υπερβραχέων παλμών laser, με τα αποτελέσματα του να συγκλίνουν με τα πειραματικά.
Υπολογιστική μοντελοποίηση της επιγενετικής ρύθμισης της γονιδιακής έκφρασης κατά την ανάπτυξη χρόνιας φλεγμονής
Authors: Χουβαρδάς Παναγιώτης
Published: September 2021

Σκοπός της μελέτης είναι αρχικά η λεπτομερής ανάλυση των πειραμάτων νέων τεχνολογιών που έχουν σχεδιαστεί τόσο στο επίπεδο της γονιδιακής έκφρασης, όσο και σε αυτό των επιγενετικών τροποποιήσεων, κατά τη διάρκεια ανάπτυξης της χρόνιας φλεγμονής στο ζωικό πρότυπο της Ρευματοειδούς Αρθρίτιδας (ΡΑ), TghuTNF. Τα πειράματα διεξήχθησαν σε 3 ηλικιακές κατηγορίες (3, 8 και 11 εβδομάδες) που αντιστοιχούν στα 3 αντίστοιχα στάδια ανάπτυξης της ασθένειας. Η μέτρηση της γονιδιακής έκφρασης πραγματοποιήθηκε σε επίπεδο RNA (RNA-Seq) ενώ για τη μέτρηση των επιγενετικών τροποποιήσεων χρησιμοποιήθηκαν παραλλαγές της τεχνολογίας ChIP-Seq με τα αντίστοιχα αντισώματα. Για τη καλύτερη κατανόηση των αποτελεσμάτων του πειράματος RNA-Seq σχεδιάστηκε και υλοποιήθηκε μία υπολογιστική μέθοδος ιεράρχησης ρυθμιστικών παραγόντων και εξαγωγής ρυθμιστικών δικτύων. Επιπλέον, πραγματοποιήθηκε ανάλυση σε ένα δεύτερο πείραμα RNA-Seq ειδικά σχεδιασμένο για την ανίχνευση των χαμηλότερα εκφρασμένων μεγάλων μη κωδικών μεταγράφων (lncRNAs). Πραγματοποιήθηκε ομαδοποίηση των γονιδίων με βάση τη διαφορική τους έκφραση και λειτουργική ανάλυση για εμπλουτισμένες λειτουργικές κατηγορίες. Οι επιγενετικές τροποποιήσεις ποσοτικοποιήθηκαν και συσχετίστηκαν με τα επίπεδα γονιδιακής έκφρασης σύμφωνα με τις μέχρι τώρα ευρέως χρησιμοποιούμενες τεχνικές. Με αυτόν τον τρόπο δημιουργήθηκε ένας γενικός «χάρτης» γονιδιακής έκφρασης και επιγενετικών τροποποιήσεων κατά τη διάρκεια της ανάπτυξης χρόνιας φλεγμονής. Τέλος, πραγματοποιήθηκε σύγκριση των αποτελεσμάτων με αντίστοιχα από ασθενείς με ΡΑ αποδεικνύοντας την ομοιότητα του συγκεκριμένου μοντέλου με την ΡΑ και στο επίπεδο των αποτελεσμάτων πειραμάτων –ομικής.
Παιχνίδια εξουσίας
Authors: Παρασκευόπουλος Δημήτριος
Published: September 2021

Ποιοι είναι οι «βάνδαλοι των γηπέδων», οι «ταραξίες» και οι «μπάχαλοι» της κερκίδας; [και] Πως οι «βίαιες» οπαδικές κοινότητες μετατρέπονται σε απειλή για τη δημόσια τάξη και ασφάλεια;. Ποια η σύνδεση τους με το νεοφασισμό αλλά και τον αντιφασισμό; Άραγε, κατάφερε «η κερκίδα» και «η μπάλα» να αποδευσμετεί από το φόντο της πολιτικής; Η παρούσα μελέτη διερευνά την πολιτική ανατομία των οπαδικών κοινοτήτων στο πεδίο του αθλητισμού, στο πλαίσιο ενός κριτικού κοινωνιολογικού και εγκληματολογικού προβληματισμού και υπό την επίδραση της μεταδομιστικής οπτικής. Ειδικότερα, το θεωρητικό μέρος διαχωρίζεται με βάση το κοινωνικο-ιστορικό πλαίσιο και τα πολιτισμικά συμφραζόμενα σε δύο χρονικές περιόδους. Στη μελέτη της πρώτης χρονικής περιόδου, σκιαγραφείται η γενεαλογία των «βίαιων οπαδικών κοινοτήτων» και αναδεικνύεται η μετάβαση από την πειθαρχία της θέασης στην εποχή της κατήχησης των μαζών στο πλαίσιο του φασισμού. Στη συνέχεια, η όλη προβληματική μεταφέρεται στη δεκαετία του 1960 μέχρι και σήμερα, αναδεικνύοντας, στο πλαίσιο του συγκρουσιακού οπαδισμού, τη μετάβαση από το θατσερικό κράτος «εκτάκτου ανάγκης» και την «κατάσταση εξαίρεσης», στον κανόνα της μηδενικής ανοχής. Η ερευνητική διαδρομή και η παραγωγή των δεδομένων (Οκτώβριος του 2014 έως τον Μάιο του 2016), στηρίχθηκε στις ποιοτικές προσεγγίσεις της κοινωνιολογικής και εγκληματολογικής έρευνας, και ειδικότερα: α) στην πολυτοπική συμμετοχική παρατήρηση, β) στις ημιδομημένες συνεντεύξεις και γ) στην ανάλυση τεκμηρίων, έχοντας ως τοποχρονική αφετηρία, την κερκίδα τριών ποδοσφαιρικών γηπέδων. Στο τρίτο μέρος της παρούσας μελέτης, καταγράφονται τα συμπεράσματα της έρευνας πεδίου, με άξονα την πολιτική ανατομία, θέτοντας υπό αμφισβήτηση μονοδιάστατες οπτικές σύνδεσης της οπαδικής συμπεριφοράς: α) με τους λόγους περί βίας και β) με συγκεκριμένα ιδεολογικοπολιτικά αφηγήματα, όπως αυτά αναπαρίστανται προσανατολισμένα στη θεωρία των δυο άκρων ή και ευρύτερα (ακροδεξία, no politica, antifa). Η όλη συζήτηση εμπλουτίζεται μέσα από τη δράση των αυτοοργανομένων οπαδικών κοινοτήτων, αναζητώντας μορφές αντίστασης στην καθυπόταξη των οπαδικών σωμάτων, η οποία ίσως και να κρύβεται στο γονατισμένο Αντι-Οιδίποδα.
Evaluation of an evidence-based educational intervention aiming to integrate treatment of tobacco dependence into daily clinical practice in primary health care in Crete
Authors: Γιρβαλάκη Χάρις
Published: September 2021

Aim: This doctoral dissertation aimed to evaluate the efficacy of a tobacco treatment training intervention among General Practitioners (GPs) working in primary health care in Crete, Greece. The study objectives were: (a) to determine whether the tobacco treatment training intervention when delivered among GPs can increase GPs’ knowledge, attitudes, beliefs, perceived behavioral control, and intentions related to the delivery of tobacco treatment, and (b) whether the tobacco treatment training intervention when delivered among GPs can change GPs’ behaviors related to the delivery of tobacco treatment interventions (4As delivery). Study population & methods: A quasi-experimental pilot study with pre-post evaluation was conducted in Crete, Greece (2015-2016). GPs (n = 24) intervention and control group and a cross-sectional sample of their patients (n = 841) were surveyed before the implementation of the intervention. GPs in the intervention group received training, practice, and patient tools to support the integration of the 4As treatment into clinical routines. Intervention group GPs (n = 14) and a second cross-sectional sample of patients (n = 460) were surveyed 4 months following the intervention to assess changes in outcomes of interest. Multilevel modeling was used to analyze data.Results: Among GPs exposed to the intervention, significant increases in 6 of the 13 domains of knowledge, self-efficacy (14.3% vs. 64.3%; p=0.034) and rates of 4As delivery were documented between the pre-and post-assessment and compared to the control group. Specifically, the adjusted odds ratios (AOR) and 95% confidence intervals (CI) for 4As delivery between the intervention and control groups were: AOR ‘ask’ 3.66 (95%CI 2.61, 5.14; p<0.001); AOR ‘advice’ 4.44 (95%CI 3.18, 6.21; p<0.001); AOR ‘assist’ 13.71 (95%CI 9.30, 20.19; p<0.001) and AOR ‘arrange’ 4.75 (95%CI 2.67, 8.45; p<0.001).Conclusions: This is the first study to evaluate a multi-component tobacco treatment intervention in primary health care in Crete, Greece. The study findings demonstrate that the tobacco treatment training intervention in primary care settings was associated with significant improvements in the rates at which GPs deliver evidence-based tobacco treatment into their daily clinical practice. Future research should examine methods for supporting broader dissemination of well-designed training interventions in general practice in Greece and other European countries.
Ιδιότυποι τρόποι απόκρισης
Authors: Παπάζογλου Σοφία
Published: September 2021

Οι ιδιότυποι τρόποι απόκρισης αφορούν σε τάσεις των συμμετεχόντων σε μια έρευνα, να απαντούν στα ερωτήματα ενός ερωτηματολογίου με βάση κάτι διαφορετικό από τη θεωρητική έννοια που μελετάται. Στην παρούσα έρευνα εξετάστηκαν τρεις τέτοιοι ιδιότυποι τρόποι απόκρισης, η τάση για συμφωνία με ερωτήματα ανεξαρτήτως εννοιολογικού περιεχομένου (acquiescence), η τάση των συμμετεχόντων να δίνουν κοινωνικά επιθυμητές απαντήσεις (social desirability) και η τάση για επιλογή των ακραίων σημείων της κλίμακας μέτρησης (extreme response style). Το διαδίκτυο χρησιμοποιείται όλο και συχνότερα ως μέθοδος συλλογής ερευνητικών δεδομένων και οι ψυχολόγοι διεξάγουν μέσω αυτού διαφόρων ειδών έρευνες. Προκειμένου να χρησιμοποιηθεί εναλλακτικά με το έντυπο ερωτηματολόγιο, θα πρέπει να διασφαλιστεί ότι τα δεδομένα που προκύπτουν από τις δύο αυτές μεθόδους είναι συγκρίσιμα. Στόχος της παρούσας έρευνας ήταν η σύγκριση της επίδρασης των τριών ιδιότυπων τρόπων απόκρισης στην έντυπη και στη διαδικτυκή μορφή του ίδιου ερωτηματολογίου. Το ψυχομετρικό εργαλείο που χρησιμοποιήθηκε περιέχει τόσο ερωτήσεις αυτοαναφοράς, δηλαδή το State-Trait Anxiety Inventory (STAI) του Spielberger, το ερωτηματολόγιο προσωπικότητας του Eysenck (EPQ) και το Ερωτηματολόγιο Οικογενειακών Αξιών του Γεώργα, όσο και ερωτήσεις γνώσεων ως συνθήκη ελέγχου, καθώς στη δεύτερη αυτή κατηγορία ερωτήσεων αναμενόταν να μην υπάρχει διαφορά μεταξύ εντύπου και διαδικτυακού ερωτηματολογίου στους ιδιότυπους τρόπους απόκρισης. Ο καθένας από τους ιδιότυπους τρόπους απόκρισης εξετάστηκε σε ένα από τα τρία ερωτηματολόγια αυτοαναφοράς, καθώς και στο τεστ γνώσεων. Σχετικά με την τάση για συμφωνία, βρέθηκε να υπάρχει κάποια μικρή επίδραση στο έντυπο Ερωτηματολόγιο Οικογενειακών Αξιών, ενώ στο διαδικτυακό ερωτηματολόγιο δεν παρατηρήθηκε επίδραση. Βρέθηκε επίδραση της τάσης για κοινωνικά επιθυμητές απαντήσεις στην κλίμακα του Ψυχωτισμού του EPQ, η οποία ήταν μεγαλύτερη για το διαδικτυακό ερωτηματολόγιο, ενώ δεν παρατηρήθηκε διαφορά των δύο τρόπων χορήγησης ως προς την τάση για ακραίες απαντήσεις στο ερωτηματολόγιο STAI. Όσον αφορά στα τεστ γνώσεων, στις περισσότερες περιπτώσεις δεν υπήρχε στατιστικώς σημαντική διαφορά μεταξύ εντύπου και διαδικτυακού ερωτηματολογίου, εκτός από μία περίπτωση σε σχέση με την τάση για κοινωνικά επιθυμητές απαντήσεις. Σε γενικές γραμμές, το έντυπο και το διαδικτυακό ερωτηματολόγιο βρέθηκαν να καταλήγουν σε αρκετά παρόμοιες μετρήσεις, εκτός κάποιων περιπτώσεων που είναι σημαντικό να τις έχει υπόψη του ο ερευνητής.
Η αξιολόγηση του εκπαιδευτικού και του εκπαιδευτικού έργου στην ελληνική εκπαίδευση
Authors: Κωνσταντίνου Ιωάννης
Published: September 2021

Η παρούσα διδακτορική διατριβή απαρτίζεται από πέντε κεφάλαια. Αρχικά, στο πρώτο κεφάλαιο προβαίνουμε στις απαραίτητες οριοθετήσεις των βασικών εννοιών που θα χρησιμοποιήσουμε, προκειμένου να αποσαφηνιστούν ο λειτουργικός χαρακτήρας και ο ρόλος της αξιολόγησης στην εκπαίδευση. Αναδεικνύονται, επίσης, ο σκοπός και η αναγκαιότητα εφαρμογής της, τα επικρατέστερα μοντέλα που εμφανίστηκαν, καθώς και οι μορφές πραγμάτωσής της. Ακολούθως, αναδεικνύουμε το θεωρητικό υπόβαθρο και τους κυρίαρχους προσανατολισμούς της αξιολόγησης του εκπαιδευτικού έργου στην Ευρωπαϊκή Ένωση, συνδέοντας την αξιολόγηση με την ποιότητα και την αποτελεσματικότητα στην εκπαίδευση. Στο κεφάλαιο που έπεται περιγράφουμε τη μεθοδολογία της έρευνας, δηλαδή την επιλογή του θέματος, τον σκοπό, το υλικό, τα ερωτήματα και τη μέθοδο που θα χρησιμοποιήσουμε στην έρευνα. Στο τέταρτο κεφάλαιο παρουσιάζονται και αναλύονται τα ευρήματα της έρευνας, ξεκινώντας από τη χρονική περίοδο ίδρυσης του ελληνικού κράτους (1833) μέχρι το 1982 που καταργήθηκε ο θεσμός του Επιθεωρητή. Στη συγκεκριμένη ανάλυση, σημεία πραγμάτευσης αποτελούν τα σημαντικότερα στάδια και γεγονότα (νομοθετήματα και θεσμικές ρυθμίσεις), αναφορικά με την αξιολόγηση του έργου των εκπαιδευτικών, με ιδιαίτερη έμφαση στον θεσμό του Επιθεωρητή και στις εκθέσεις αξιολόγησης. Στη συνέχεια παρουσιάζονται και αναλύονται τα δεδομένα του διαστήματος 1982-2009, κατά το οποίο δεν εφαρμόστηκε ποτέ στην πράξη η αξιολόγηση του εκπαιδευτικού έργου σε οποιαδήποτε μορφή. Μετά ακολουθεί η περίοδος μέχρι το 2011, κατά την οποία εφαρμόστηκε πιλοτικά ο νέος νόμος για την αξιολόγηση του εκπαιδευτικού έργου σε επίπεδο σχολικής μονάδας. Στην επόμενη ενότητα παρουσιάζονται τα ευρήματα που αφορούν τις θέσεις και τις αντιδράσεις των εκπαιδευτικών στην αξιολόγηση του έργου τους. Σε συνδυασμό με το θέμα αυτό, ακολουθεί η ενότητα, στην οποία γίνεται συνοπτική παρουσίαση των σημαντικότερων ευρημάτων από εμπειρικές έρευνες, που αφορούν τις απόψεις των εκπαιδευτικών για την αξιολόγησή τους και την αξιολόγηση του εκπαιδευτικού έργου. Τέλος, το τελευταίο κεφάλαιο περιλαμβάνει τη γενική συζήτηση και αξιολόγηση του συνόλου των ευρημάτων της έρευνας, καθώς και τις τελικές διαπιστώσεις.
Δυαδικά και τριαδικά υβριδικά υλικά τιτανίου και καδμίου με φυσιολογικά υποστρώματα σε βιολογικές εφαρμογές
Authors: Ιορδανίδου Αικατερίνη
Published: September 2021

ΠΕΡΙΛΗΨΗΑντικείμενο της παρούσας διδακτορικής διατριβής είναι η διερεύνηση της χημικής δραστικότητας των μεταλλοϊόντων του Cd(II) και τιτανίου Ti(IV) κατά την επαφή τους με μόρια, τα οποία κατά κύριο λόγο απαντώνται είτε ως ενδιάμεσες ενώσεις σε διάφορες βιοχημικές διεργασίες ζωτικής σημασίας, είτε απαντώνται ως συστατικά των κυττάρων ή βιολογικών υγρών των έμβιων οργανισμών. Η σύνθεση και απομόνωση καλά χαρακτηρισμένων νέων δυαδικών και τριαδικών ενώσεων του καδμίου και τιτανίου αντανακλά το αποτέλεσμα της μελέτης της αλληλεπίδρασης των υπό εξέταση μετάλλων με σημαντικές κατηγορίες φυσιολογικών υποστρωμάτων. Τα φυσιολογικά υποστρώματα, τα οποία μελετήθηκαν στην παρούσα ερευνητική προσπάθεια, ήταν τα α-υδροξυκαρβοξυλικά οξέα και τα δικαρβοξυλικά οξέα. Οι νέες ενώσεις χαρακτηρίστηκαν πλήρως με φυσικοχημικές μεθόδους χαρακτηρισμού που περιλαμβάνουν στοιχειακή ανάλυση, κρυσταλλογραφία ακτίνων-Χ, φασματοσκοπία υπερύθρου, φασματοσκοπία πυρηνικού μαγνητικού συντονισμού και θερμοσταθμική ανάλυση. Ακόμη, διερευνήθηκε η εμφάνιση του φαινομένου της φωταύγειας ορισμένων από τις παραπάνω ενώσεις, ιδιότητα η οποία προσδίδει προστιθέμενη αξία στα υλικά που την εμφανίζουν. Ακολούθησε, περαιτέρω, η βιολογική αξιολόγηση (ενδεχόμενη ανάπτυξη τοξικού προφίλ) κάποιων από τα παραπάνω συστήματα ενώσεων καδμίου, με σκοπό κυρίως τη διερεύνηση του ρόλου της ειδοκατανομής του καδμίου στην ανάπτυξη τοξικότητας και επίδραση στο βαθμό της κυτταρικής επιβίωσης. Σε κάθε περίπτωση η ανάπτυξη της τοξικότητας των ενώσεων του καδμίου με τα φυσιολογικά υποστρώματα που χρησιμοποιήθηκαν ήταν δομο-, δοσο-, και χρονο-εξαρτώμενη.Η συμμετοχή του τιτανίου σε προϊόντα καθημερινής χρήσης, καθώς και το ίδιο το μέταλλο ως βιοϋλικό στον τομέα της προσθετικής και θεραπευτικής ιατρικής, με άμεση συνέπεια την επαφή του μετάλλου με φυσιολογικά υποστρώματα, αποτέλεσε το ερέθισμα της διερεύνησης του τρόπου μέσω του οποίου το μεταλλοϊόν του τιτανίου (Ti(IV)) αντιδρά σε περιβάλλον όμοιο (όσο είναι εφικτό) με αυτό που απαντάται στα βιολογικά υγρά των έμβιων οργανισμών. Ως εκ τούτου, η σύνθεση και απομόνωση νέων υβριδικών ενώσεων τιτανίου με α-υδροξυκαρβοξυλικά οξέα, αποτέλεσε το δεύτερο αντικείμενο-στόχο της παρούσας διδακτορικής διατριβής. Τα νέα συστήματα Ti(IV)-με κινικό οξύ και α-υδροξυ ισοβουτυρικό οξύ (ΗΙΒΑ), χαρακτηρίστηκαν πλήρως δομικά, και φασματοσκοπικά. Ακολούθησε βιολογική αξιολόγηση των νεοσυσταθέντων ενώσεων τιτανίου, η οποία απέδειξε το ατοξικό τους προφίλ. Τα συνολικά αποτελέσματα της χημικής και βιολογικής μελέτης των νέων μορφών τιτανίου, αφενός μεν διαλευκάνουν το ιδιαίτερο (βιο)χημικό προφίλ που εμφανίζει το μεταλλοϊόν του τιτανίου (Ti(IV)), αφετέρου δε θέτει τις βάσεις για το σχεδιασμό και σύνθεση νέων υλικών τιτανίου, με σκοπό την προώθησή τους σε βιολογικές μελέτες πιθανών βιολογικών δράσεων (ινσουλινομίμηση, αντικαρκινική και αντιμικροβιακή δράση κ.ά.) και εφαρμογών τους στον τομέα της φαρμακευτικής βιομηχανίας.
Modeling extreme events in financial markets
Authors: Γκίλλας Κωνσταντίνος
Published: September 2021

Στην παρούσα διδακτορική διατριβή, χρησιμοποιούμε την μονομεταβλητή και πολυμεταβλητή θεωρία ακραίων τιμών προκειμένου να ερευνήσουμε τη συμπεριφορά των ακραίων καταστάσεων στις χρηματοπιστωτικές αγορές. Όσον αφορά την μονομεταβλητή θεωρία ακραίων τιμών, προτείνουμε μια απλοποιημένη εκδοχή μιας παραμετρικής διόρθωσης bοοtstrap για να ελέγξουμε την αξιοπιστία των μέτρων κινδύνου και των τάσεων του χρηματοοικονομικού κινδύνου στο Χρηματιστήριο Αθηνών πριν και μετά τους ελέγχους κεφαλαίου των τραπεζικών funds. Προτείνουμε επίσης μια μη παραμετρική προσέγγιση διόρθωσης μεροληψίας στις χρηματοπιστωτικές αγορές του Ηνωμένου Βασιλείου. Όσον αφορά την πολυμεταβλητή θεωρία ακραίων τιμών, διερευνούμε την επίδραση των περιορισμών στις συναλλαγές, λόγω των ελέγχων κεφαλαίου στο χρηματιστήριο αξιών Αθηνών χρησιμοποιώντας διμεταβλητή θεωρία ακραίων τιμών. Χρησιμοποιούμε επίσης την προαναφερθείσα μέθοδο για να ερευνήσουμε τη δομή εξάρτησης ουράς των αποδόσεων των δέκα μεγαλύτερων κρυπονομισμάτων σε σύγκριση ανά ζεύγος, εκτιμώντας έναν συντελεστή ακραίας συσχέτισης. Τέλος, προτείνουμε ένα μοντέλο ασύμμετρης υπέρβασης-χρόνου με βέλτιστα κατώτατα όρια, το οποίο μας επιτρέπει να εξετάσουμε τον αντίκτυπο των ακραίων συμβάντων προς τα κάτω και προς τα πάνω και να καθορίσουμε τον τρόπο με τον οποίο η διάρκεια μεταξύ παλαιών και σημερινών ακραίων κρίσεων επηρεάζει τη εξαρτημένη μεταβλητή. Εφαρμόζουμε το μοντέλο μας στις αγορές συναλλάγματος και μετοχών για να κατανοήσουμε καλύτερα τις αλληλεπιδράσεις μεταξύ αυτών των δύο αγορών σε εξαιρετικά ασταθείς περιόδους.
Συμβιώνοντας με τον ασθενή με χρόνια νεφρική νόσο
Authors: Πάσχου Αθηνά
Published: September 2021

Στόχος: Η διερεύνηση της ψυχικής και της σωματικής υγείας των συζύγων-φροντιστών ασθενών με χρόνια νεφρική νόσο (ΧΝΝ), ο προσδιορισμός των παραγόντων που αυξάνουν την αίσθηση της επιβάρυνσης τους και η σύγκριση τους με μια ομάδα συζύγων ατόμων χωρίς ΧΝΝ. Μέθοδος: Η παρούσα έρευνα πραγματοποιήθηκε στη Νεφρολογική Κλινική του Πανεπιστημιακού Νοσοκομείου Ιωαννίνων και συμμετείχαν 50 σύζυγοι - φροντιστές ασθενών με ΧΝΝ από όλα τα ειδικά ιατρεία της Νεφρολογικής Κλινικής. Οι σύζυγοι-φροντιστές χωρίστηκαν σε δύο υποομάδες, ανάλογα με το αν οι ασθενείς βρίσκονταν εντός νεφρικής κάθαρσης. Επίσης, συμπεριλήφθηκε μια ομάδα 50 συζύγων από το γενικό πληθυσμό ατόμων χωρίς ΧΝΝ. Τα κριτήρια ένταξης ήταν ίδια για τις δύο ομάδες και διέφεραν μόνο στην ύπαρξη ΧΝΝ. Οι παράγοντες που μελετήθηκαν ήταν η επιβάρυνση φροντιστή, η κατάθλιψη, το άγχος, η σχετιζόμενη με την υγεία ποιότητα ζωής, η ντροπή και σημαντικοί δημογραφικοί παράγοντες και χρησιμοποιήθηκαν τα εξής ερωτηματολόγια: PHQ-9, GAD-2, Zarit Burden Interview, EQ-5D- 3L, OAS, λίστα συμπτωμάτων υγείας και ερωτηματολόγιο δημογραφικών. Οι στατιστικές αναλύσεις έγιναν με τα προγράμματα Excel, SPSS και STATA.Αποτελέσματα: Η μέση επιβάρυνση στο σύνολο των συζύγων-φροντιστών ήταν 27.26 (SD, 18.33), δηλαδή ήπια - μέτρια επιβάρυνση. Η μέση τιμή κατάθλιψης ήταν 5.64 (SD, 4.80), δηλαδή ήπια κατάθλιψη. Αντίστοιχα, η μέση τιμή στο άγχος ήταν 1.90 (SD, 1.64). Τέλος, τα επίπεδα συνολικής εξωτερικής ντροπής (μ.ο. 10.98, SD 13.39) βρέθηκαν εντός των μέσων τιμών για τον ελληνικό πληθυσμό. Ο μέσος όρος του EQ5D index (0.747, SD 0.213) και η μέση τιμή του σκορ στην EQ5D VAS (70.86, SD 16.97) αναδεικνύουν καλή ποιότητα ζωής. Οι δυο υπο-ομάδες διέφεραν (P=0.031) στην αυτοαξιολόγηση του επιπέδου υγείας που ήταν υψηλότερη στους συζύγους των ασθενών εκτός νεφρικής κάθαρσης. Η κατάθλιψη και το μηνιαίο εισόδημα βρέθηκαν να επηρεάζουν στατιστικά πάρα πολύ σημαντικά την αίσθηση επιβάρυνσης (B = 2.57, P ≤ .001 και B = -5.95, P ≤ 0.050 αντίστοιχα). Βρέθηκαν ισχυρές συσχετίσεις μεταξύ της πλειοψηφίας των παραγόντων (p≤0.001). Στην ομάδα των συζύγων των υγιών τα επίπεδα ψυχικής και σωματικής υγείας ήταν παρόμοια καλά. Κατά τη σύγκριση των δύο ομάδων προέκυψαν στατιστικά σημαντικές διαφορές μόνο στην αξιολόγηση των παραγόντων που επιδρούν αρνητικά στη σχέση. Επίσης, οι σύζυγοι των ασθενών ανέφεραν υψηλότερη ικανοποίηση από το γάμο τους από ότι οι σύζυγοι των υγιών (P=0.015). Συμπεράσματα: Η ψυχική και σωματική υγεία των συζύγων – φροντιστών ασθενών με ΧΝΝ είναι σε καλά επίπεδα και δε διέφερε από τους συζύγους ατόμων χωρίς ΧΝΝ. Από την παρούσα έρευνα επιβεβαιώθηκε η ισχυρή επίδραση της κατάθλιψης στην αίσθηση επιβάρυνσης και η αρνητική σχέση της με το μηνιαίο εισόδημα, ανεξαρτήτως των υπολοίπων παραγόντων. Ο σχεδιασμός προγραμμάτων ψυχολογικής υποστήριξης και οικονομικής ενίσχυσης της οικογένειας των ασθενών αποτελεί μια απαραίτητη διάσταση της πρόληψης και της Πρωτοβάθμιας Φροντίδας Υγείας.